****

**ΓΕΝΙΚΗ ΓΡΑΜΜΑΤΕΙΑ ΔΗΜΟΣΙΩΝ ΕΠΕΝΔΥΣΕΩΝ – ΕΣΠΑ**

**ΕΘΝΙΚΗ ΑΡΧΗ ΣΥΝΤΟΝΙΣΜΟΥ ΕΣΠΑ**

**ΕΙΔΙΚΗ ΥΠΗΡΕΣΙΑ ΣΤΡΑΤΗΓΙΚΗΣ, ΣΧΕΔΙΑΣΜΟΥ & ΑΞΙΟΛΟΓΗΣΗΣ**

**Σύντομο ενημερωτικό σημείωμα για την παρουσίαση της Εγκυκλίου Σχεδιασμού, Υλοποίησης και Παρακολούθησης των Ολοκληρωμένων Χωρικών Επενδύσεων ως Εργαλείων Ολοκληρωμένης Χωρικής Ανάπτυξης**

Οι ***Ολοκληρωμένες Χωρικές Επενδύσεις (ΟΧΕ)*** αποτελούν εργαλείο ολοκληρωμένης χωρικής ανάπτυξης για την εφαρμογή αναπτυξιακών στρατηγικών σε χωρικές ενότητες που παρουσιάζουν συγκεκριμένα προβλήματα, ή διακρίνονται από σημαντικές αναπτυξιακές δυνατότητες. Η εφαρμογή των *ΟΧΕ* ακολουθεί τις σχετικές διατάξεις του θεσμικού πλαισίου των ΕΔΕΤ, δηλ. του Γενικού Κανονισμού και των Κανονισμών ΕΤΠΑ, ΕΚΤ, ΕΕΣ.

Οι *ΟΧΕ* μπορούν να χρηματοδοτηθούν από τα Ταμεία ΕΚΤ, ΕΤΠΑ και Ταμείο Συνοχής, ενώ όπου κριθεί απαραίτητο θα μπορούσαν να συμπληρώσουν τις *ΟΧΕ*, δράσεις χρηματοδοτούμενες από συγκεκριμένα μέτρα των Ταμείων ΕΓΤΑΑ και ΕΤΘΑ*.*

Βάσει του θεσμικού πλαισίου των ΕΔΕΤ και του σχεδιασμού των Επιχειρησιακών Προγραμμάτων οι *ΟΧΕ* διακρίνονται σε:

***Α) ΟΧΕ για Βιώσιμη Αστική Ανάπτυξη (ΒΑΑ),***

***Β) ΟΧΕ* για άλλες χωρικές στρατηγικές που αφορούν περιοχές εκτός ΒΑΑ, δηλ. εκτός αστικών περιοχών**

Στην εγκύκλιο αναφέρονται αναλυτικά οι ενδεικτικές περιοχές παρέμβασης σύμφωνα με το ΕΣΠΑ 2014-20, όμως μπορούμε εδώ συνοπτικά να πούμε ότι **οι βασικές περιοχές**, στις οποίες δύναται να εφαρμοσθούν *Ολοκληρωμένες Χωρικές Επενδύσεις*, είναι:

υπό-περιφερειακές, δια-περιφερειακές περιοχές και ειδικά για τον αστικό χώρο, περιοχές των οποίων ο πληθυσμός τους ξεπερνά τους 10000 κατοίκους.

**Αρμόδιοι φορείς:**

Α) οι Διαχειριστικές Αρχές των προγραμμάτων αποτελούν τις αρμόδιες αρχές για τη διαχείριση, την παρακολούθηση και τον έλεγχο της εφαρμογής των *Στρατηγικών ΟΧΕ/ ΒΑΑ*. Η ΔΑ παρακολουθεί επίσης την κάλυψη του ποσοστού που αντιστοιχεί στο κάθε ΕΠ για το συνολικό 5% του ΕΤΠΑ το οποίο θα πρέπει, σύμφωνα με τη δέσμευση στο ΕΣΠΑ, να κατευθυνθεί σε δράσεις αστικής ανάπτυξης,

Β) οι Αστικές Αρχές, δηλ. *δημοτικές αρχές*, ή *δίκτυα δήμων* ή *εταιρικά σχήματα με επικεφαλής Δημοτική Αρχή,*

Γ) οι Ενδιάμεσοι φορείς (ΕΦ), το ρόλο των οποίων μπορούν να αναλάβουν *κεντρικοί φορείς*, *περιφερειακές ή υπο-περιφερειακές αρχές*, *αστικές αρχές* ή *τοπικοί αναπτυξιακοί φορείς*.

Οι ΕΦ διακρίνονται στους φορείς που δύναται να αναλάβουν α) συγκεκριμένα καθήκοντα διαχείρισης της *ΟΧΕ,* υπό την ευθύνη της ΔΑ ή, β) τη συνολική διαχείριση της *ΟΧΕ,* με παράλληλη διαχείριση μέρους των πόρων του ΕΠ που θα διατεθούν,

Δ) Η ΕΑΣ και ειδικότερα η ΕΥΣΣΑ, η οποία είναι η αρμόδια Υπηρεσία για την έκδοση κατευθύνσεων και τον συντονισμό του *Δικτύου Ολοκληρωμένης Χωρικής Ανάπτυξης*.

**Η Διαδικασία Σχεδιασμού και Εφαρμογής των *ΟΧΕ/ ΒΑΑ* ακολουθεί τα παρακάτω βήματα:**

**Προετοιμασία**

Ο εντοπισμός των προβλημάτων, των τοπικών δυνατοτήτων και οι κύριες επιλογές της *ΟΧΕ* που θα πρέπει να περιλαμβάνονται στο Έγγραφο Εξειδίκευσης και να προέρχονται μέσω διαδικασίας διαβούλευσης, αποτελούν το πρώτο στάδιο της προετοιμασίας για την εκπόνηση της Στρατηγικής της *ΟΧΕ.*

Το πλήθος των *ΟΧΕ* ορίζεται από την ίδια την Περιφέρεια (ΔΑ), λαμβάνοντας υπόψη μέγεθος και χαρακτηριστικά του πληθυσμού και τις προτεραιότητες του Επιχειρησιακού σας Προγράμματος, εκτιμούμε όμως ότι ο περιορισμένος αριθμός καλά εντοπισμένων *ΟΧΕ* θα μεγιστοποιήσει τα θετικά αποτελέσματα των παρεμβάσεων. Η ΔΑ μπορεί να ακολουθήσει ανταγωνιστική διαδικασία με βάση κριτήρια επιλογής για τις περιοχές *ΟΧΕ* ή να επιλέξει συγκεκριμένη περιοχή παρέμβασης *ΟΧΕ*.

Σε δεύτερο στάδιο η ΔΑ, διαμορφώνει κατάλληλα το Έγγραφο Εξειδίκευσης του ΕΠ, καταλήγοντας στην πρόσκληση την οποία θα απευθύνει στις Αστικές Αρχές για την υποβολή εκ μέρους τους προτάσεων *ΟΧΕ/ ΒΑΑ.* Στην πρόσκλησηθα πρέπει να περιγράφονται τα καθήκοντα που θα εκχωρηθούν σε Ενδιάμεσο Φορέα.

**Αξιολόγηση και επιλογή των προτάσεων**

Στη συνέχεια η ΔΑ αξιολογεί τις προτάσεις που λαμβάνει και τελικά επιλέγει εκείνες που θα χρηματοδοτήσει, βάσει συγκεκριμένων κριτηρίων. Υπογραμμίζουμε ότι η συνεργασία ΔΑ, Αστικής Αρχής και εμπλεκόμενων φορέων είναι απαραίτητη, η δε Αστική Αρχή θα επιφορτιστεί (τουλάχιστον) με καθήκοντα που θα συνδέονται με την επιλογή των πράξεων.

Πιο αναλυτικά διακρίνουμε τις παρακάτω περιπτώσεις:

**Α) την περίπτωση που στο ΠΕΠ ή στο Έγγραφο Εξειδίκευσης προβλέπονται ρητά, συγκεκριμένες περιοχές** στις οποίες θα εφαρμοσθεί *ΟΧΕ*. Σ’ αυτή την περίπτωση,

η ΔΑ καλεί την Αστική Αρχή/ Ενδιάμεσο Φορέα να υποβάλει τη *Στρατηγική ΟΧΕ* ή *ΒΑΑ* με το ακριβές περιεχόμενο, αναλυτικό προϋπολογισμό των δράσεων/ πράξεων (οι οποίες συνδέονται με δείκτες και αναμενόμενα αποτελέσματα), συγκεκριμένο Σχέδιο Δράσης, συμπληρωματικότητα με χρηματοδοτικά εργαλεία και ενδεχόμενη συμμετοχή άλλων προγραμμάτων. Αν η ΔΑ προτίθεται να αναθέσει καθήκοντα διαχείρισης σε ΕΦ, θα πρέπει να περιγράφεται το προτεινόμενο σύστημα διαχείρισης, ενώ για την περίπτωση *ΒΑΑ*, οι Αστικές Αρχές ορίζονται εξ’ αρχής ως Ενδιάμεσοι Φορείς.

Β) **Την περίπτωση που στο ΠΕΠ δεν προβλέπονται συγκεκριμένες περιοχές *ΟΧΕ/ ΒΑΑ.***, Σ’ αυτή την περίπτωση,

η ΔΑ δημοσιεύει πρόσκληση εκδήλωσης ενδιαφέροντος για την υποβολή προτάσεων από Αστικές Αρχές (για την περίπτωση *ΒΑΑ*) ή από άλλες αρχές (για άλλες περιοχές), σύμφωνα με τα κριτήρια για τους τύπους περιοχών που έχουν καθορισθεί. Οι Αστικές Αρχές καλούνται σε πρώτη φάση να καταθέσουν προτάσεις *Στρατηγικών ΟΧΕ/ ΒΑΑ* με σύντομη περιγραφή της στρατηγικής, αρχικό Σχέδιο Δράσης, αρχικό προϋπολογισμό και χρονοδιάγραμμα. Στη συνέχεια και μετά την επιλογή των προτάσεων, καλούνται οι Αστικές Αρχές να καταθέσουν αναλυτικό σχέδιο της *Στρατηγικής ΟΧΕ/ ΒΑΑ*.

Επιπλέον στην εγκύκλιο σας παραθέτουμε **ενδεικτικά βασικά κριτήρια** (δηλ. κριτήρια ναι/ όχι) **και τελικά κριτήρια** (που αφορούν στην ταυτότητα, την αναπτυξιακή δυναμική και τον ολοκληρωμένο χαρακτήρα της *Στρατηγικής*). Μπορείτε να τα λάβετε υπόψη σας ώστε να διαμορφώσετε τα κριτήρια για την δική σας περίπτωση.

Να σημειώσουμε ότι λειτουργικά έξοδα των ΕΦ, μπορούν να καλυφθούν από τη Τεχνική Βοήθεια του ΕΠ έως του ύψους του 0,5% της εγκεκριμένης συνολικής δημόσιας δαπάνης της *ΟΧΕ*.

**Παρακολούθηση της υλοποίησης των *ΟΧΕ/ ΒΑΑ***

Η παρακολούθηση θα γίνεται ακολουθώντας τους βασικούς δείκτες που θα αναφέρονται στο Σχέδιο Δράσης των *ΟΧΕ/ΒΑΑ* και μέσω των ετήσιων εκθέσεων, ενώ προβλέπεται και συζήτηση της πορείας υλοποίησης τους στην Επιτροπή Παρακολούθησης του ΕΠ.

Επιπλέον, στο εγχειρίδιο του ΣΔΕ προβλέπεται διαδικασία παρακολούθησης πράξεων, καθώς και διαδικασία ορισμού και παρακολούθησης του ΕΦ. Η παρακολούθηση των ΟΧΕ θα ακολουθήσει ακριβώς αυτές τις διαδικασίες.

Τέλος ως Παραρτήματα στην Εγκύκλιο παραθέσαμε

1. Ενδεικτική μεθοδολογία για τον προσδιορισμό των λειτουργικών αστικών περιοχών, σύμφωνα με μελέτη του ΟΟΣΑ,
2. Προτεινόμενο υπόδειγμα Γραπτής Συμφωνίας μεταξύ της Διαχειριστικής Αρχής και της Αστικής Αρχής
3. Ενδεικτικό σχέδιο περιεχομένου/ κύριων σημείων της *ΟΧΕ/ ΒΑΑ*
4. Την περιγραφή του Δικτύου Ολοκληρωμένης Χωρικής Ανάπτυξης, στο οποίο σας καλούμε –αν δεν το έχετε ήδη κάνει- να ορίσετε εκπροσώπους σας.