****

**ΓΕΝΙΚΗ ΓΡΑΜΜΑΤΕΙΑ ΔΗΜΟΣΙΩΝ ΕΠΕΝΔΥΣΕΩΝ – ΕΣΠΑ**

**ΕΘΝΙΚΗ ΑΡΧΗ ΣΥΝΤΟΝΙΣΜΟΥ ΕΣΠΑ**

**ΕΙΔΙΚΗ ΥΠΗΡΕΣΙΑ ΣΤΡΑΤΗΓΙΚΗΣ, ΣΧΕΔΙΑΣΜΟΥ & ΑΞΙΟΛΟΓΗΣΗΣ**

**Πρόοδος ανάπτυξης του Ενιαίου συστήματος παρακολούθησης δεικτών ΕΣΠΑ 2014-2020 και εκπλήρωσης της γενικής αιρεσιμότητας 7 «Στατιστικά συστήματα και δείκτες αποτελέσματος»**

Στην περίοδο προγραμματισμού 2014-2020, οι προβλέψεις του άρθρου 142 του Κανονισμού Ε.Ε. 1303/2013 περιλαμβάνουν τη δυνατότητα αναστολής του συνόλου ή μέρους ενδιάμεσων πληρωμών προτεραιοτήτων ή προγραμμάτων στις περιπτώσεις σοβαρής ανεπάρκειας όσον αφορά στην ποιότητα και αξιοπιστία του συστήματος παρακολούθησης των δεδομένων για κοινούς και ειδικούς δείκτες.

Με τους Κανονισμούς των ΕΔΕΤ εισάγεται η προϋπόθεση εκπλήρωσης της γενικής εκ των προτέρων αιρεσιμότητας 7 «Στατιστικά συστήματα και δείκτες αποτελεσμάτων», σύμφωνα με την οποία απαιτείται από κάθε κράτος-μέλος να εφαρμόζονται ρυθμίσεις για την έγκαιρη συλλογή και συγκέντρωση των στατιστικών δεδομένων των συγχρηματοδοτούμενων προγραμμάτων (με προσδιορισμό των πόρων και των μηχανισμών που θα διασφαλίζουν στατιστική επικύρωση, ρυθμίσεις για τη δημοσίευση και τη δημόσια διάθεση των συγκεντρωθέντων στοιχείων, αποτελεσματικό σύστημα δεικτών εκροών και αποτελέσματος), που να συνδέεται με την επιλογή δράσεων που συμβάλλουν στα επιθυμητά αποτελέσματα, η παρακολούθηση της προόδου και η εκπόνηση αξιολόγησης επιπτώσεων (impact evaluation). Η προϋπόθεση αυτή έχει οριζόντια εφαρμογή σε όλα τα Προγράμματα, και στην περίπτωση της Ελλάδας, καθώς αξιολογήθηκε ως ΜΗ ΕΚΠΛΗΡΟΥΜΕΝΗ κατά την επίσημη υποβολή των Ε.Π. στην Ε.Ε. (πλην του προγράμματος Αγρoτικής Ανάπτυξης), διαμορφώθηκε σχέδιο δράσης.

Το σχέδιο δράσης που περιλαμβάνεται στο νέο ΕΣΠΑ 2014-2020 και στα προγράμματά τουυλοποιείται από το Μάιο του 2014 με ορίζοντα ολοκλήρωσης τον Απρίλιο του 2016.

Στην παρούσα φάση, η εν λόγω αιρεσιμότητα κρίνεται ως ΜΕΡΙΚΩΣ ΕΚΠΛΗΡΟΥΜΕΝΗ για όλα τα εγκεκριμένα προγράμματα, καθώς ικανοποιούνται οι απαιτήσεις των κριτηρίων 3 & 5. Από τις 18 (κοινές μεταξύ των ΕΠ) ενέργειες του Σχεδίου Δράσης έχουν ήδη υλοποιηθεί οι 8.

Στο πλαίσιο του σχεδίου δράσης και σύμφωνα με το Άρθρο 54 του Ν.4314/2014, για την ανταπόκριση στις πολλαπλές απαιτήσεις των Κανονισμών των Ε.Δ.Ε.Τ. που συνδέονται με τους δείκτες των προγραμμάτων της περιόδου προγραμματισμού 2014-2020 καταρτίσθηκε και απεστάλη στην Ε.Ε. σχέδιο εγγράφου με τίτλο «Ενιαίο σύστημα παρακολούθησης δεικτών ΕΣΠΑ 2014-2020».

Διαμορφώθηκε από τη διυπηρεσιακή Ομάδα Εργασίας που λειτουργεί για τις ανάγκες εκπλήρωσης της αιρεσιμότητας στην Εθνική Αρχή Συντονισμού και συνεργάζεται με όλες τις αρμόδιες υπηρεσίες και τις Διαχειριστικές Αρχές.

Αποτελεί έγγραφο με δυναμικό χαρακτήρα και με συνεχή επικαιροποίηση. Σταδιακός εμπλουτισμός του προβλέπεται με την ολοκλήρωση των υπολοίπων 10 ενεργειών του σχεδίου δράσης. Στην παρούσα φάση ανάπτυξής του το ενιαίο σύστημα παρακολούθησης δεικτών περιλαμβάνει προτάσεις αναφορικά με τα ακόλουθα στοιχεία:

* Γενική επισκόπηση του συστήματος παρακολούθησης και των δεικτών που ορίσθηκαν στα Ε.Π.
* Ρυθμίσεις για τη μέτρηση των δεικτών εκροών του ΕΤΠΑ και του Ταμείου Συνοχής.
* Μέτρηση των δεικτών εκροών του Ευρωπαϊκού Κοινωνικού Ταμείου (ΕΚΤ) με microdata (συλλογή, αποθήκευση, επικύρωση, διαβίβαση και αναφορά δεδομένων, βασικές αρχές για την προστασία προσωπικών δεδομένων).
* Μέτρηση των δεικτών αποτελέσματος του ΕΤΠΑ και του Ταμείου Συνοχής.
* Απαιτήσεις για τη μέτρηση των δεικτών μακροπρόθεσμου αποτελέσματος του ΕΚΤ μέσω αντιπροσωπευτικών δειγμάτων συμμετεχόντων.
* Μέτρηση των δεικτών του Ευρωπαϊκού Ταμείου Θάλασσας και Αλιείας.
* Πλαίσιο για τη διασφάλιση της ποιότητας των δεδομένων παρακολούθησης.
* Πρόταση μηχανισμού στατιστικής επικύρωσης και συνεργασίας της Εθνικής Αρχής Συντονισμού με φορείς που παρέχουν σχετικά στατιστικά και διοικητικά δεδομένα.
* Οργάνωση υποσυστημάτων δεικτών.
* Ανάλυση των αναγκών ποιοτικής βελτίωσης του πλέγματος δεικτών και προτεινόμενη μεθοδολογία ομογενοποίησης-τεχνικών τροποποιήσεων.
* Ρυθμίσεις για τη δημοσίευση και δημόσια διάθεση των σωρευτικών δεδομένων δεικτών.
* Μέτρα προσαρμογής του Ολοκληρωμένου Πληροφοριακού Συστήματος ΕΣΠΑ στις απαιτήσεις ηλεκτρονικής αποθήκευσης δεδομένων δεικτών.
* Αρμοδιότητες οργάνων, φορέων και υπηρεσιών για τους δείκτες (πρόοδος της σύνδεσης με το Σύστημα διαχείρισης και ελέγχου).
* Τιμές στόχου 2023 των κοινών δεικτών εκροών.
* Σχέδιο ορισμών κοινών δεικτών του ΕΤΠΑ και του Ταμείου Συνοχής.
* Ορισμούς των κοινών δεικτών του ΕΚΤ και της Πρωτοβουλίας για την απασχόληση των νέων (ΠΑΝ) και εθνικές επεξηγήσεις.
* Ορισμούς των βασικών σταδίων εφαρμογής και οικονομικών δεικτών του πλαισίου επίδοσης.
* Δείκτες αποτελέσματος του Ευρωπαϊκού ταμείου θάλασσας και αλιείας.
* Ορισμούς, μεθοδολογία και παραδοχές μετρήσεων στους ειδικούς δείκτες εκροών και αποτελέσματος (προσωρινά στοιχεία).

Σε εξέλιξη βρίσκονται οι ενέργειες σύνδεσης με το Σύστημα Διαχείρισης και Ελέγχου, προσαρμογής του Ολοκληρωμένου Πληροφοριακού Συστήματος ΕΣΠΑ, και η συνεργασία της ΕΑΣ με την Αρχή Προστασίας Προσωπικών Δεδομένων για τον καθορισμό σχετικών ρυθμίσεων στην παρακολούθηση των δεικτών του ΕΚΤ.

Ο προτεινόμενος μηχανισμός στατιστικής επικύρωσης δεικτών θα ενεργοποιηθεί άμεσα, μεταξύ άλλων με σύναψη συμφωνιών συνεργασίας με την ΕΛ.ΣΤΑΤ. και άλλους φορείς που παρέχουν διοικητικά δεδομένα, με διαδικασία σταδιακής ηλεκτρονικής καταχώρισης / ελέγχου στο ΟΠΣ ΕΣΠΑ των μεθόδων μέτρησης όλων των δεικτών, με χρήση δελτίου ταυτότητας δείκτη. Παράλληλα, προτείνεται μεθοδολογία ποιοτικής βελτίωσης, τεχνικών διορθώσεων και ομογενοποίησης δεικτών μεταξύ των προγραμμάτων.

Ειδικά για τις άμεσες ανάγκες ενεργοποίησης των Ε.Π. μέσω προσκλήσεων, αναφορικά με το χειρισμό δεικτών, την εισαγωγή νέων δεικτών/ τροποποιήσεων και τεχνικών διορθώσεων κλπ., οι Διαχειριστικές Αρχές καλούνται να συνεργάζονται με την ΕΑΣ και τις αρμόδιες υπηρεσίες (ΕΥΣΣΑ, ΕΥΣΕΚΤ) για την επιβεβαίωση της ορθής χρήσης δεικτών των Ε.Π. σε προσκλήσεις (ειδικά σε κοινές μεταξύ των 13 ΠΕΠ δράσεις) και την εξέταση πιθανών τεχνικών τροποποιήσεων, προ της δημοσίευσής τους.