****

**ΓΕΝΙΚΗ ΓΡΑΜΜΑΤΕΙΑ ΔΗΜΟΣΙΩΝ ΕΠΕΝΔΥΣΕΩΝ – ΕΣΠΑ**

**ΕΘΝΙΚΗ ΑΡΧΗ ΣΥΝΤΟΝΙΣΜΟΥ ΕΣΠΑ**

**ΕΙΔΙΚΗ ΥΠΗΡΕΣΙΑ ΣΤΡΑΤΗΓΙΚΗΣ, ΣΧΕΔΙΑΣΜΟΥ & ΑΞΙΟΛΟΓΗΣΗΣ**

**Η Αξιολόγηση στην Προγραμματική Περίοδο 2014-2020**

Στην περίοδο προγραμματισμού 2014-2020, οι Διαχειριστικές Αρχές (ΔΑ) θα πρέπει να εξασφαλίζουν ότι πραγματοποιούνται αξιολογήσεις για την αποτίμηση της αποτελεσματικότητας, της αποδοτικότητας και των επιπτώσεων των Επιχειρησιακών Προγραμμάτων (ΕΠ).

Η αξιολόγηση κατά την υλοποίηση των ΕΠ (implementation evaluation), εξυπηρετεί την ομαλή υλοποίηση των Προγραμμάτων, καθώς εστιάζει στο πως εφαρμόζεται ένα ΕΠ και επομένως μπορεί να είναι πιο χρήσιμο να έχει ολοκληρωθεί κατά τα πρώτα στάδια του κύκλου ζωής των Προγραμμάτων.

Η αξιολόγηση των επιπτώσεων (impact evaluation) έχει ως στόχο να διερευνήσει τα αποτελέσματα των παρεμβάσεων και εστιάζει στο κατά πόσο επιτεύχθηκαν οι στόχοι κάθε άξονα προτεραιότητας. Η αξιολόγηση των επιπτώσεων θα πρέπει να υλοποιηθεί τουλάχιστον μία φορά κατά τη διάρκεια της προγραμματικής περιόδου.

Οι ΔΑ οφείλουν να υποβάλλουν στην Ευρωπαϊκή Επιτροπή, έως τις 31 Δεκεμβρίου 2022, έκθεση που παρουσιάζει συνοπτικά τα συμπεράσματα των αξιολογήσεων που πραγματοποιήθηκαν κατά τη διάρκεια της περιόδου προγραμματισμού και τις κύριες εκροές και αποτελέσματα του Προγράμματος, διατυπώνοντας σχόλια σχετικά με τις κοινοποιηθείσες πληροφορίες (Άρθρο 114 CPR). Η συνοπτική αναφορά αξιολόγησης (report summarising evaluation) έχει ως στόχο να βοηθήσει τα Κράτη Μέλη (Κ-Μ) να προετοιμαστούν για την επόμενη προγραμματική περίοδο αλλά και να υποστηρίξει την εκ των υστέρων αξιολόγηση που θα πραγματοποιηθεί από την Επιτροπή σε συνεργασία με τα Κ-Μ.

Κάθε αξιολόγηση θα πρέπει να συνδέεται με τη λογική της παρέμβασης και συγκεκριμένα με τους εδικούς στόχους και τους δείκτες αποτελέσματος του ΕΠ.

Όλες οι αξιολογήσεις εξετάζονται από την ΕπΠα (Άρθρο 56 CPR), η οποία παρακολουθεί τα συμπεράσματα όλων των αξιολογήσεων (Άρθρο 110 CPR) και δύναται να υποβάλει παρατηρήσεις στη ΔΑ αναφορικά με την υλοποίηση και την αξιολόγηση του προγράμματος, συμπεριλαμβανομένων ενεργειών που σχετίζονται με τη μείωση της διοικητικής επιβάρυνσης των δικαιούχων. Επιπλέον, η ΕπΠα παρακολουθεί τα μέτρα που λαμβάνονται ως αποτέλεσμα των παρατηρήσεών της (Άρθρο 49 CPR).

Όλες οι αξιολογήσεις διαβιβάζονται στην Ευρωπαϊκή Επιτροπή (Άρθρο 56 CPR) και δημοσιοποιούνται στο κοινό (Άρθρο 54 CPR).

**Σχέδιο Αξιολόγησης**

Σύμφωνα με τα Άρθρα 56 και 114 του Κανονισμού 1303/2013 (CPR), η Διαχειριστική Αρχή (ΔΑ) ή το Κράτος Μέλος (Κ-Μ) καταρτίζουν σχέδιο αξιολόγησης (evaluation plan), το οποίο μπορεί να καλύπτει περισσότερα από ένα Επιχειρησιακά Προγράμματα (ΕΠ). Το σχέδιο αξιολόγησης υποβάλλεται για έγκριση στην ΕπΠα κάθε ΕΠ το αργότερο ένα έτος μετά την έγκριση του Προγράμματος.

Σκοπός του σχεδίου αξιολόγησης είναι να βελτιωθεί η ποιότητα των αξιολογήσεων που διενεργούνται κατά τη διάρκεια της προγραμματικής περιόδου 2014-2020, διαμορφώνοντας ένα στρατηγικό προγραμματισμό των αξιολογήσεων που κρίνονται απαραίτητες προκειμένου να εκτιμηθεί η αποτελεσματικότητα, η αποδοτικότητα και οι επιπτώσεις των ΕΠ και να βελτιωθεί ο σχεδιασμός και η υλοποίησή τους. Πρέπει επίσης να διασφαλίζεται η διαθεσιμότητα των στοιχείων που θα πρέπει να τροφοδοτούν κάθε φορά τις Ετήσιες Εκθέσεις και τις Εκθέσεις Προόδου.

Τα σημαντικότερα στοιχεία που θα πρέπει να περιλαμβάνει ένα σχέδιο αξιολόγησης είναι:

* Ενδεικτική λίστα των αξιολογήσεων που σχεδιάζεται να πραγματοποιηθούν και των μεθόδων που θα χρησιμοποιηθούν.
* Διατάξεις για τη διασφάλιση της διαθεσιμότητας των δεδομένων που είναι απαραίτητα για τη διενέργεια των αξιολογήσεων.
* Χρονοδιάγραμμα & ενδεικτικός προϋπολογισμός των αξιολογήσεων.
* Τρόπος παρακολούθησης και διάδοσης των ευρημάτων των αξιολογήσεων.
* Ανθρώπινοι πόροι που είναι απαραίτητοι.

Για την καλύτερη υποστήριξη και για το συντονισμό των ΔΑ και προκειμένου τα σχέδια αξιολόγησης να έχουν ολοκληρωθεί και εγκριθεί από τις ΕπΠα των ΕΠ το αργότερο ένα έτος μετά την έγκριση κάθε Προγράμματος, η ΕΥΣΣΑ και η ΕΥΣΕΚΤ προγραμματίζουν μέχρι και το τέλος Σεπτεμβρίου τις ακόλουθες ενέργειες:

* Αποστολή οδηγιών για τη διαμόρφωση των σχεδίων αξιολόγησης
* Συνάντηση εθνικού δικτύου αξιολόγησης
* Διοργάνωση ημερίδων-σεμιναρίων σε θέματα αξιολόγησης (μέθοδοι & εργαλεία)

**ΠΑΡΑΡΤΗΜΑ:** Το χρονοδιάγραμμα που ακολουθεί αποτυπώνει τα χρονικά ορόσημα που θα πρέπει να ληφθούν υπόψη κατά τη συγγραφή των σχεδίων αξιολόγησης και τον χρονοπρογραμματισμό των αξιολογήσεων από τις ΔΑ:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | **2014** | **2015** | **2016** | **2017** | **2018** | **2019** | **2020** | **2021** | **2022** | **2023** | **2024** | **2025** |
| **Εκ των προτέρων αξιολόγηση** | ΠΕΠ & ΤΕΠ | ΕΕΣ |  |  |  |  |  |  |  |  |  |  |
| **Σχέδιο Αξιολόγησης** |  | ΠΕΠ & ΤΕΠ | ΕΕΣ |  |  |  |  |  |  |  |  |  |
| **Ετήσια Έκθεση Υλοποίησης(1)** |  | 30.04 (ΠΑΝ) | 31.05 | 30.06 | 31.05 | 30.06 | 31.05 | 31.05 | 31.05 | 31.05 | 30.06 |  |
| **Έκθεση προόδου** |  |  |  | 31.08 |  | 31.08 |  |  |  |  |  |  |
| **Συνοπτική αναφορά αξιολόγησης** |  |  |  |  |  |  |  |  | 31.12 |  |  |  |
| **Αξιολόγηση επιπτώσεων(2)** |  | 31.12 (ΠΑΝ) |  |  | 31.12 (ΠΑΝ) |  |  |  |  |  |  |  |
| **Εκ των υστέρων αξιολόγηση(3)** |  |  |  |  |  |  |  |  |  |  | 31.12 |  |
| **Συνοπτική έκθεση(4)** |  |  | \* | \* | \* | \* | \* | \* | \* | \* |  |  |
| **Στρατηγική έκθεση(5)** |  |  |  | 31.12 |  | 31.12 |  |  |  |  |  |  |
| **Ετήσια έκθεση προόδου(6)** |  |  |  |  | \* |  | \* |  | \* |  |  |  |
| **Έκθεση σύνθεσης(7)** |  |  |  |  |  |  |  |  |  |  |  | 31.12 |

(1) Από το 2016 και κάθε έτος μέχρι και το 2023, το κράτος μέλος υποβάλλει στην Επιτροπή ετήσια έκθεση υλοποίησης. Ειδικά για την ΠΑΝ η πρώτη έκθεση υλοποίησης υποβάλλεται μέχρι το τέλος Απριλίου 2015.

(2) **Για τις δράσεις του ΕΤΠΑ και του ΤΣ, θα πρέπει να πρέπει να αξιολογηθεί ο τρόπος με τον οποίο τα ΕΔΕΤ συνέβαλαν στην επίτευξη των στόχων για κάθε άξονα προτεραιότητας, τουλάχιστον μία φορά κατά τη διάρκεια της περιόδου προγραμματισμού**.

(3) Οι εκ των υστέρων αξιολογήσεις διενεργούνται από την Επιτροπή ή από τα Κράτη Μέλη σε στενή συνεργασία με την Επιτροπή.

(4) Η Επιτροπή διαβιβάζει στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών, μια συνοπτική έκθεση σχετικά με τα προγράμματα των ΕΔΕΤ βάσει των ετήσιων εκθέσεων υλοποίησης των κρατών μελών, καθώς και μια έκθεση σύνθεσης των συμπερασμάτων των διαθέσιμων αξιολογήσεων προγραμμάτων.

(5) Η Επιτροπή συντάσσει στρατηγική έκθεση που συνοψίζει τις εκθέσεις προόδου των κρατών μελών, την οποία υποβάλλει, αντιστοίχως, στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών και επί της οποίας θα κληθούν τα εν λόγω θεσμικά όργανα να συζητήσουν.

(6) Η Επιτροπή περιλαμβάνει στην ετήσια έκθεση προόδου της προς την εαρινή σύνοδο του Ευρωπαϊκού Συμβουλίου τμήμα που συνοψίζει τις πλέον πρόσφατες εκθέσεις των κρατών μελών, ιδίως όσον αφορά τη συμβολή των ΕΔΕΤ στην πρόοδο προς την επίτευξη της στρατηγικής της Ένωσης για μια έξυπνη, διατηρήσιμη και χωρίς αποκλεισμούς ανάπτυξη.

(7) Η Επιτροπή καταρτίζει για καθένα από τα ΕΔΕΤ μια έκθεση σύνθεσης με τα βασικά συμπεράσματα των εκ των υστέρων αξιολογήσεων.